V skladu s 7. členom Pravilnika o občinskih priznanjih (Uradno glasilo slovenskih občin, št. 3/2014) župan Občine Bled objavlja

**RAZPIS**

**za podelitev priznanj Občine Bled za leto 2023**

1. **PREDMET RAZPISA**

so občinska priznanja, ki se podelijo vsako leto na osrednji slovesnosti ob občinskem prazniku, razen če občinski svet iz utemeljenega razloga odloči drugače.

1. **Naziv častni občan Občine Bled se lahko podeli:**

- občanu ali drugemu državljanu Republike Slovenije, kakor tudi državljanu tuje države, ki ima posebne zasluge na različnih področjih gospodarskega ali družbenega življenja in za druge izjemne dosežke, ki so pomembni za razvoj ter ugled Občine Bled

1. **Zlata plaketa Občine Bled se lahko podeli:**

* občanu, v izjemnih primerih ob utemeljenih priložnostih tudi drugim,
* skupini občanov ali organizaciji oziroma pravni osebi, ki s svojim življenjskim delom, vrhunskim dosežkom ali dolgoročnimi rezultati vidno prispeva k razvoju in ugledu Občine Bled, k boljšemu in kvalitetnejšemu življenju občanov ali s svojimi dosežki na različnih področjih gospodarskega ali družbenega življenja pušča pečat v lokalni skupnosti.

1. **Častni znak Rajska ptica se lahko podeli:**

* občanu, v izjemnih primerih ob utemeljenih priložnostih tudi drugim,
* skupini občanov ali organizaciji oziroma pravni osebi ob življenjski ali delovni obletnici, če vidno prispeva k razvoju in ugledu Občine Bled, k boljšemu in kvalitetnejšemu življenju občanov ali s svojimi dosežki na različnih področjih gospodarskega ali družbenega življenja pušča pečat v lokalni skupnosti.

1. **Priznanja Župana Občine Bled:**

podeljuje župan Občine Bled po svoji presoji.

1. **PREDLAGATELJI PODELITVE PRIZNANJA**

Predlagatelji podelitve priznanja so lahko:

* skupina najmanj 20 posameznikov s podpisi,
* najmanj trije člani Občinskega sveta,
* Svet krajevne skupnosti,
* druga organizacija oziroma pravna oseba.

1. **VSEBINA PREDLOGA ZA PODELITEV PRIZNANJA**

Predlog za podelitev priznanja mora biti podan v pisni obliki in vsebovati:

* seznam imen in priimkov s podpisi skupine posameznikov ali naziv predlagatelja,
* ime in priimek ali naziv predlaganega prejemnika priznanja in osnovne podatke o njem,
* obširnejšo obrazložitev predloga z navedbo ključnih razlogov in vseh pomembnih podatkov ter dejstev.

Predlagatelj ni dolžan navesti, katero priznanje naj predlagan prejemnik prejme. V primeru navedbe komisija na njegov predlog ni vezana. Mora pa predlagatelj navesti najnižjo stopnjo priznanja, za katero meni, da naj ga predlagani prejemnik dobi. Na njegov poziv mora predlagatelj v roku, ki ga določi komisija, dostaviti dokumente, ki potrjujejo dejstva iz obrazložitve.

1. **ROK ZA ZBIRANJE PREDLOGOV**

Predlogi za podelitev občinskih priznanj morajo biti vloženi **do vključno petka, 17. 2. 2023, na naslov:** **Občina Bled, Cesta Svobode 13, 4260 Bled, s pripisom "Občinska priznanja 2023" in v word dokumentu** **po elektronski pošti na naslov: aleksandra.zumer@bled.si.**

1. **OBRAVNAVANJE PREDLOGOV**

Predloge za podelitev občinskih priznanj bo obravnavala Komisija za mandatna vprašanja, volitve in imenovanja. Komisija mora o predlogih odločati najkasneje v roku 30. dni od zaključka roka za zbiranje.

Komisija pri oblikovanju predlogov občinskemu svetu navede razloge za podelitev priznanja. Iz navedbe mora biti jasno razvidno, za katero zaslugo, dosežek, delo ali rezultat in za katero področje se priznanje podeljuje. Predlogov, ki jih komisija zavrže, ni potrebno posebej utemeljevati.

Odločitev o predlogu sprejme komisija na svoji seji z večino glasov prisotnih članov komisije. Komisija svoje predloge posreduje v sprejem občinskemu svetu, ki o podelitvi odloči s sklepom.

Številka: 030-6/2022-2

Datum: 28. 12. 2022

**ŽUPAN**

**ANTON MEŽAN**